Vier beseer toe swerm bye hulle aanvalArgieffoto (Foto: PatoSan, Pixabay) Vier persone is Dinsdagmiddag beseer toe ŉ swerm bye hulle by ŉ depot in Klipspruit, suid van Johannesburg, aangeval het. “ŉ 57-jarige man en 45-jarige vrou het skuiling gesoek in die ontvangsarea,” het Russel Meiring, woordvoerder van ER24, gesê. “Hulle het verskeie bysteke opgedoen. Hulle is op die toneel behandel en na Jabulani-hospitaal geneem vir verdere behandeling.” Nog twee mans het ook verskeie bysteke opgedoen toe hulle daar naby gras gesny het, en glo ŉ byekorf versteur. Hulle is albei na ŉ nabygeleë hospitaal geneem. Maroela Media het ook vroeër berig vier paramedici het Maandag hul lewe gewaag om tot die redding van ŉ man, wat sy eie tuindienste besit, te kom toe hy deur ŉ swerm bye in Kaapstad aangeval is.